
הצעת-חוק הביטוח הלאומי (תיקון מס' 54) (הטבות לנכים), התשס"ב-2002


מ"מ היו"ר יאיר פרץ:

	אני מתכבד לפתוח את ישיבת הוועדה. על סדר היום הצעת-חוק שירדה מהמליאה לוועדה, הצעת-חוק הביטוח הלאומי (הטבות לנכים). היא הוחזרה לוועדה על-פי בקשת שר האוצר. נציג האוצר ביקש להגיד מספר דברים. 

גיא קריגר:

	אני אקדים ואומר שדיברנו עם נציגי הנכים בטלפון. מדובר בתיקון שנוגע אך ורק למישור היחסים שבין המוסד לביטוח לאומי לבין משרד האוצר. אין בתיקון הזה שום שינוי בקשר לזכויות הנכים לפי מה שכתוב בהצעת-החוק הכחולה הממשלתית בשני המובנים, הן בגובה הסכומים שהם יקבלו כסכומים נוספים והן במועדי התחילה של קבלת הסכומים. 

	נפלה טעות טכנית בנוסח הכחול של הצעת-החוק הממשלתית, ושם נשמטה מסעיף התחילה והתחולה, סעיף 12, ההוראה שאומרת שהשתתפות משרד האוצר לפי סעיף 32(א) כנוסחו המתוקן כאן, צריכה להתחיל באחד בינואר 2004. 

	אם אנחנו כבר מדברים על הנושא הזה - הוא לא מצדיק יותר מדי פירוט, אבל אם אנחנו כבר מדברים עליו בנפרד - יש לציין שהסיבה לכך היא שבידי המוסד לביטוח לאומי, בעקבות התיקונים שנעשו בחוק האחרון של תכנית החירום הכלכלית יש מקורות לתשלום העלויות הנוספות בעקבות ההסכם עם הנכים עד לסוף שנת 2003, ולכן ההשתתפות של משרד האוצר תתחיל רק מהאחד בינואר 2004 ואילך. מהסיבה הזאת נכתב בנוסח הממשלתי שאושר בוועדת שרים לענייני חקיקה, שהתחילה של הסעיפים, סעיף 32(א) המתוקן לפי הנוסח שלו בסעיף 1 שמופיע כאן, ולוח ב' המתוקן, לפי הנוסח שלו בסעיף 10 בהצעת-החוק הממשלתית, תהיה באחד בינואר 2004, להבדיל  מהתחילה של כל החוק כולו שהיא באחד בחודש לאחר פרסומו. אפשר לראות בסעיף התחילה והתחולה, שיש גם גמלאות שמשתלמות רטרואקטיבית לפי החוק הזה מתחילת 2002 וממרץ 2002. 

	בכל מה שקשור לתשלומי התוספות לנכים אין שום שינוי. התוספת היא תוספת טכנית בלבד, והמוסד לביטוח לאומי יאשר שהדבר הזה מתואם בין המוסד לבין משרד האוצר. זאת היתה טעות טכנית, וחבל שגילינו אותה ברגע האחרון, ועל כך אנחנו מתנצלים. אנחנו מבקשים לתקן את הטעות הזאת. 

אריה צודקביץ:

	 אולי אדוני יסביר לי את סעיף 12(ה), מה פירוש "גמלאות לפי חוק זה ישולמו לראשונה בתום שלושה חודשים מיום התחילה"?

מ"מ היו"ר יאיר פרץ:

	אני לא פותח עכשיו דיון. 

אריה צודקביץ:

	 האם זה סעיף שהיה קיים?

גיא קריגר:

	 זה סעיף שהוסף לדיון האחרון, וזה לא קשור למה שאנחנו מדברים עליו עכשיו. 


מ"מ היו"ר יאיר פרץ:

	זה לא קשור לדיון שאנחנו מקיימים היום. 

	האם לנציג הביטוח הלאומי יש מה לומר בעניין?

רועי קרת:

	לא על הנושא שהציג גיא קריגר, אבל אני יכול לענות לשאלה. 

מ"מ היו"ר יאיר פרץ:

	אני לא רוצה לפתוח את זה לדיון. 

רועי קרת:

	בקשר לנושא שעליו אתם מדברים, זה הוסכם בינינו לבינם. זה עניין פנימי שהוסכם. 

מ"מ היו"ר יאיר פרץ:

	אני רוצה להביא את ההצעה להצבעה, מי בעד?


הצבעה

בעד – 2
נגד – אין
נמנעים – אין
הצעת-חוק הביטוח הלאומי (תיקון מס' 54) (הטבות לנכים), התשס"ב-2002 התקבלה.


מ"מ היו"ר יאיר פרץ:

	ההצעה התקבלה, והיא תחזור למליאה. 

	תודה רבה, אני נועל את הישיבה. 

	הישיבה ננעלה בשעה 16:35






